Voedseltekort in N-Korea, maar ekonomie 'vaar goed' | Netwerk24
Voedseltekort in N-Korea, maar ekonomie 'vaar goed'
17 Junie 2021 12:50
Hoewel Noord-Korea se ekonomie vanjaar beter lyk, is daar nie voedselsekerheid nie.
Die land se staatsmedia berig Kim Jong-oen, Noord-Korea se leier, het Woensdag gesê iets moet gedoen word aan die voedseltekorte wat deur verlede jaar se tifone en die koronaviruspandemie veroorsaak is.
Die Koreaanse Werkersparty se sentrale komitee het Dinsdag oor oplossings vir die land se ekonomiese kwessies vergader en doelwitte vir sy vyfjaar- ekonomiese plan uiteengesit.
Kim het op die vergadering gesê die ekonomie het oor die algemeen in die eerste helfte van die jaar verbeter, al is daar struikelblokke in die party se pad.
"Die voedseltekort is vererger omdat die landbousektor nie sy koringproduksieplan kon uitvoer nie weens die skade wat verlede jaar se tifone aangerig het."
Die party het beloof om die landbousektor vanjaar te help en sal praat oor hoe die pandemie getakel kan word.
Kim het in Januarie gesê sy vorige vyfjaar-plan het in byna elke sektor misluk weens die voedseltekort wat deur sanksies, die pandemie en vloede veroorsaak is.
Hy het ook gesê sy party sal sy sokkies moet optrek om kos, klere en behuising aan die mense te bied.
Noord-Korea het nog nie amptelik 'n koronavirusgeval aangemeld nie, maar streng Covid-19-maatreëls afgekondig. – Reuters